भारत ने मैच को बढ़ाया ड्रा की तरफ  
भारत को द. अफ्रीका के खिलाफ तीसरे और निर्णायक टेस्ट मैच को ड्रा करवाने के लिए अभी एक और सत्र में बल्लेबाजी करनी होगी।
भारत को द. अफ्रीका के खिलाफ तीसरे और निर्णायक टेस्ट मैच को ड्रा करवाने के लिए अभी एक और सत्र में बल्लेबाजी करनी होगी। भारत ने पांचवें और अंतिम दिन चाय के विश्राम तक दो विकेट पर 114 रन बनाए।  भारत ने 340 रन के लक्ष्य का पीछा करते हुए दूसरे सत्र में 61 रन जोड़े तथा राहुल द्रविड़ (31) का विकेट गंवाया।  कोहनी में चोट के बावजूद बल्लेबाजी के लिए उतरे गौतम गंभीर अब भी 62 रन बनाकर क्रीज पर हैं जबकि उनके साथ सचिन तेंदुलकर सात रन बनाकर खेल रहे हैं। मैच में अभी 34 ओवर का खेल बचा है।  भारत ने लंच के बाद एक विकेट पर 53 रन से आगे खेलते हुए बेहद सतर्क रवैया अपनाया। गंभीर और द्रविड़ ने केवल समय बिताने को तरजीह दी। इन दोनों ने कभी कभार ही आक्रामक शाट खेले और ऑफ स्टंप से बाहर जाती गेंदों को खेलने से बचते रहे।  पहली पारी में 93 रन बनाने वाले गंभीर ने डेल स्टेन की गेंद को कट करके सीमा पार भेजकर अपना अर्द्धशतक पूरा किया।  अनुभवी जाक कैलिस पसली में चोट के कारण मैदान पर नहीं उतर पाए और इसलिए बीच में कप्तान ग्रीम स्मिथ ने पांचवें गेंदबाज की भूमिका निभाई।इससे पहले, भारत ने 340 रन के लक्ष्य का पीछा करते हुए लंच तक एक विकेट पर 53 रन बनाए। लंच के समय गौतम गंभीर 32 और राहुल द्रविड़ आठ रन पर खेल रहे थे।